UNICEF alkotópályázat

Szabályzat

Az *„A világ, amelyben élünk”*, illetve *„Felnőttként ilyen világban szeretnék élni…”*alkotópályázatot az UNICEF Magyar Bizottság Alapítvány ("UNICEF Magyarország") hirdeti meg, melynek keretein belül 7-18 éves gyermekek pályamunkáit várja több kategóriában, a nyertesek részére az UNICEF Magyarország által meghatározásra kerülő díjakért vagy nyereményekért cserébe. A pályázaton a nyerteseknek pénzösszeg nem juttatható.

**A pályázat leírása:**

November 20-a 1989 óta a gyermekek jogainak világnapja. Ebből az alkalomból az UNICEF Magyarország alkotópályázatot hirdet 7-18 éves gyermekek számára, „A világ, amelyben élünk”, illetve „Felnőttként ilyen világban szeretnék élni…”címmel.

A pályázatokat négy kategóriában várjuk:

1. Kép: rajz, festmény, kollázs, grafika, vagy bármilyen más, A/4-es méretben elkészített műalkotás. Az elkészült pályázati anyag postai vagy elektronikus úton is benyújtható az UNICEF Magyarország postacímére (1077 Budapest, Wesselényi u. 16.), vagy a palyazat@unicef.hu e-mail címre.
2. 2. Írott szöveg: vers, novella, tárca, karcolat, interjú, vagy bármilyen más szöveges alkotás. A szöveg terjedelme legfeljebb két A/4-es oldal lehet. Az elkészült pályamunkákat a palyazat@unicef.hu e-mail címre várjuk.
3. 3. Fotó: bármilyen fényképészeti technikával készült fotó, mely postai vagy elektronikus úton is benyújtható az UNICEF Magyarország postacímére, vagy a palyazat@unicef.hu e-mail címre.
4. 4. Videó: kisfilm, animációs kisfilm, interjú, beszéd, vagy bármilyen más, videós technikával készült alkotás, melynek időtartama legfeljebb 3 perc. Az elkészült alkotásokat a palyazat@unicef.hu e-mail címre várjuk, ha terjedelme meghaladja a feltöltési korlátot, akkor erre az e-mail címre WeTransfer, Mammutmail, vagy más, nagy fájlküldő rendszeren keresztül is fogadjuk.

A beérkezett pályázati anyagokat kategóriánként az UNICEF Magyarország által felkért szakmai zsűri értékeli. A pályázati anyagokat három korcsoportban bírálják el: 7-10 éves, 11-14 éves és 15-18 éves. Az UNICEF Magyarország a szakmai zsűri értékelése alapján kategóriánként és korcsoportonként a legjobb művet díjazza. A benyújtott pályázati anyagokat az UNICEF Magyarország nem küldi vissza.

**Nevezés a pályázatra:**

A pályázatra nevezéshez pályázati anyag benyújtása szükséges a fenti kategóriák legalább egyikében. Egy pályázó több kategóriában, de kategóriánként csak egy pályamunkával nevezhet. A pályázati anyaghoz csatolni kell a törvényes képviselő hozzájárulását a pályázati anyag benyújtásához és a személyes adatok adatkezeléshez a jelen Szabályzat szerint.

A 14. életévét be nem töltött kiskorú nevében törvényes képviselője járhat el. A törvényes képviselő a kiskorú által elkészített pályázati anyag benyújtásával elfogadja a jelen Szabályzat és a vonatkozó Adatkezelési Tájékoztató rendelkezéseit.

A 14. évelévét betöltött és nem cselekvőképtelen kiskorú a pályázati anyagot személyesen is, a törvényes képviselője hozzájárulásával nyújthatja be. A törvényes képviselő hozzájárulása nélkül benyújtott pályázati anyag érvénytelen. A pályázó a pályázati anyag benyújtásával, a törvényes képviselő a hozzájárulása megadásával elfogadja a jelen Szabályzat és a vonatkozó Adatkezelési Tájékoztató rendelkezéseit.

**A pályázat ütemezése:**

A pályázatok beérkezési határideje: 2017. 11. 05. (vasárnap)

Eredményhirdetés: 2017. november 20.

Adók és közterhek:

A nyereményekkel kapcsolatos bármely esetlegesen felmerülő adó és járulék megfizetését az UNICEF Magyarország vállalja.

**Adatkezelés**

A pályamunkák beküldésekor a pályázó tüntesse fel nevét, születési idejét, postacímét, telefonos és e-mail elérhetőségét (amennyiben van), valamint törvényes képviselője nevét, születési helyét és idejét, anyja nevét, telefonszámát és email elérhetőségét. A pályázati anyag benyújtásával a pályázó és/vagy törvényes képviselője hozzájárulását adja, hogy az UNICEF Magyarország a pályázattal kapcsolatban a személyes adatok kezelje a jelen Szabályzatban és az Adatkezelési Tájékoztatóban foglaltak szerint.

A 16. életévét be nem töltött pályázó személyes adatainak kezeléséhez törvényes képviselőjének hozzájárulása szükséges. A 16. életévét be nem töltött kiskorú pályázata törvényes képviselőjének az adatkezeléshez való hozzájáruló nyilatkozata nélkül érvénytelen. A törvényes képviselő a http://unicef.hu/gyerekhang-palyazat weboldalon található hozzájáruló nyilatkozat megfelelő kitöltésével, aláírásával és az UNICEF Magyarország részre elektronikus úton a palyazat@unicef.hu e-mail címre vagy postacímére (1077 Budapest, Wesselényi u. 16.) való elküldéssel tehet eleget ezen kötelezettségének.

A pályázók és törvényes képviselőik személyes adatainak kezeléséről a http://unicef.hu/gyerekhang-palyazat weboldalon elérhető Adatkezelési Tájékoztató tartalmaz részletes tájékoztatást.

**Egyéb rendelkezések:**

A pályázók és/vagy törvényes képviselőjük a pályázati anyaguk leadásával hozzájárulnak ahhoz, hogy a pályázat keretében elkészített és benyújtott művet az UNICEF Magyarország az alapszabályában meghatározott céljaival kapcsolatos tevékenysége során, ideértve különösen de nem kizárólag kommunikációs és marketingtevékenysége céljából saját döntésétől függően nyilvánosságra hozza és ellenérték megfizetése nélkül térbeli, időbeli és a felhasználás módjára vonatkozó korlátozás nélkül, nem kizárólagos jelleggel felhasználja, ideértve különösen de nem kizárólag az átdolgozás, többszörözés, terjesztés, közzététel, nyilvános bemutatás és előadás, valamint a kiállítás eseteit is. A pályázó, illetve törvényes képviselője szavatol azért, hogy a pályázati anyag és az annak részét képező szerzői mű a pályázó saját szellemi alkotása és ezért annak UNICEF Magyarország általi felhasználása más harmadik személy jogát vagy jogos érdekét nem sérti. UNICEF Magyarország nem köteles bármely pályamunkát bármely módon felhasználni.

A nyertesek meghatározásában és a nyeremény odaítélésében az UNICEF Magyarország döntése végleges és nem vitatható. A pályázattal kapcsolatban bármilyen felmerülő vitás esetben az UNICEF Magyarország döntése az irányadó.

Az UNICEF Magyarország fenntartja magának a jogot, hogy amennyiben valamely pályázó részéről a jelen Szabályzatban foglaltak megsértését, bármilyen manipulációt, illetve a pályázat szellemével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a pályázót azonnali hatállyal kizárja a pályázatból. A jelen Szabályzat bárminemű megsértése – akár a díj átvételét követően is – a pályázatból való kizárás következményét, a nyeremény visszakövetelését és esetleges jogi lépések megtételét vonhatja maga után. Az UNICEF Magyarország döntése a kizárás kérdésében végleges és nem vitatható.

Az UNICEF Magyarország fenntartja magának a jogot jelen Szabályzat módosítására ill. kiegészítésére.

A pályázattal kapcsolatban az alábbi e-mail címen kérhet további felvilágosítást: palyazat@unicef.hu